1. **Rumah Sembiang ti bendar.**
   * Lepas pengasa ke nyadi ba taun 1844, dia orang Adventist tetemuka Rumah Sembiang bisi dua bansa: (1) Rumah Sembiang ba dunya, kelemayang Rumah Sembiang ke bendar *(Heb. 8:5)*; enggau (2) Rumah Sembiang serega, ke didirika Allah Taala Empu *(Heb. 8:2)*.
   * Rumah Sembiang ke terubah, enggau ke nangkanka nya, datai ngagai taun 70 AD, didiri neladan chunto ke dipandang ngagai Moses *(P-sut 25:40)*. Lampu enggau Imam Besai ke dalam Rumah Sembiang tu endang ngelambangka Jesus *(John 1: 36; Heb. 4: 14)*.
2. **Penuchi.**
   * Taja dosa orang Israel ulih diampun lebuh ke ngenjuk piring genselan, dosa sida nya lalu dipindah ngagai Rumah Sembiang. Ari nya Rumah Sembiang nya, enda tau enda dituchi. Pekara tu nyadi lebuh Hari Penebus, ke mengkang dikelala orang Judah datai ke sehari tu, lalu disebut sida hari pengakim.
   * Enti bisi orang enda tusah ati sereta nesalka penyalah diri, orang nya deka dibuai sehari nya *(Lewi 23:29-30)*. Nya meh naka nasip iya agi ulih idup. Baka nya mega, lebuh Rumah Sembiang serega tembu dituchi, kitai mega deka betunga enggau nasip ke sama. Nya alai, sehari tu meh timpuh kitai nesalka penyalah, sereta mutuska runding diri *(Heb. 3:14-15)*.
3. **Pengakim.**
   * Nitihka dipadah ba nubuatan, Rumah Sembiang ke dituchi tu meh ke disebut hari pengakim, lalu pekara tu udah nyadi kenyau ari taun 1844. Berengkah ari timpuh tu, gerija Adventist udah enggau nyawa ti nyaris bendar madahka timpuh pengakim udah datai, lalu semua orang dikangau ngambika nyembah Petara sereta idup nitihka pesan Iya *(Pem. 14:7)*.
   * Kati enda ke hari pechara nya deka nyadi lebuh penatai Jesus ngagai dunya *(1 Ban. 16: 33); 2 Tim. 4:1)*?
   * Lebuh Jesus datai, iya lalu bejalaika pengawa nitihka pemutus pechara ke udah diatur, mai upah ngagai “genap iku orang, kena mayar iya nitihka utai ti udah dikereja iya” *(Pem. 22:12)*; ngasuh bala melikat Iya ngempuru ke orang ke udah dipilih *(Mat. 24: 31)*; sereta ngangkatka orang mati ke arapka Iya *(1 Tim. 4:16)*. Orang mati ke nadai arap enda diangkat sereta enda mega diakim lebuh maya tu *(Pem. 20:4-5)*.
4. **Pengasih enggau pengelurus.**
   * Pesan 10 ke diengkah dalam peti semaya ngelambangka tatak pengakim Allah Taala *(P-ajar 12:13-14)*. Penuduk pengasih ke diengkah entara undang-undang enggau Allah Taala ke bisi ba endur nya, ngelambangka pengasih ari Iya *(1 John 2:1-2)*.
   * Jalai nuju ngagai Rumah Sembiang serega berengkah ari ti nerima piring genselan Jesus (darah Iya ke dipechikka ba alta piring tunu).
   * Darah Iya ke dipechikka ba alta menyan, ngelambangka pengidup ti seruran besaum enggau Kristus.
   * Tu nyimpulka mega, lebuh maya kes kitai dibai ngagai mua akim (darah Iya ke dipechikka ba tabir ari mua peti semaya).
   * Pengelurus ba pengakim tu begunaka penaluk ti penuh ba undang-undang. Pengasih tu, ngengkahka pengidup Jesus ti sempurna ba pengidup kitai ke bedosa *(1 Pet. 1:18-19; 1 John 4: 17)*.
5. **Luya enggau Pengentara.**
   * Sepanjai timpuh pengakim (pechara), Jesus meh ke nyadi luya (lawyer) kitai *(1 John 2:1)*.
   * Pengawa Jesus ba rumah sembiang serega ngajar kitai:
     + Penemu ke terang pasal perambu penyelamat.
     + Utai ke dipinta undang-undang Allah Taala.
     + Rega penyelamat kitai ke enda ulih dikira.
     + Jalai ke dibuka Jesus ngambika kitai ulih datai ngagai Apai.
     + Penetap kitai ulih datai enggau nadai penanggul ngagai Apai.
   * Enda lama agi timpuh pengakim deka tembu lalu Jesus deka datai ke dua kali, lalu Iya nadai agi penanggul kategal dosa lebuh ti nyelamatka orang ke nganti penatai Iya *(Heb. 9:28)*.